TV2 Nord har fulgt en række kandidater til kommunal- og regionsrådsvalget. Se første afsnit af Kandidaterne her: - Det er op ad bakke. Det er Alpe d’Huez op ad bakke. Hans-Henning Terp-Hansen ved godt, at det bliver svært. Han stiller op for Liberal Alliance i Brønderslev Kommune ved kommunalvalget. Partiet fik blot 0,9 procent af brønderslevboernes stemmer ved valget i 2017. - Jeg tror, det bliver svært, for der er rigtig mange fordomme forbundet med Liberal Alliance. Vi bliver ofte skudt i skoene, at vi er hyper-egoister, og at vi er ligeglade med alt og alle omkring os, siger Hans-Henning Terp-Hansen, der er ingeniør. Hans-Henning Terp-Hansen er en af de kandidater til kommunalvalget, som TV2 Nord følger i serien “Kandidaterne”. Her kan man komme tættere på menneskerne med ambitioner i kommunalpolitik – både politisk og personligt. Store dilemmaer i kommunalpolitik I serien møder vi også de garvede politikere. Dem, der i årevis har været tæt på beslutningerne. En af dem er Peter Duetoft fra Socialdemokratiet. Han har været medlem af Folketinget i 14 år, og han kan tydeligt mærke, hvordan kommunalpolitik og folketingspolitik adskiller sig fra hinanden. Faktisk mener han, at det på nogle punkter er sværere at sidde i en kommunalbestyrelse. - Jeg var formand for finansudvalget i Folketinget, og der rykkede vi rundt med hundrede millioner af kroner. Selvfølgelig vidste vi, at det betød noget, men det var alligevel lidt abstrakt. Skal man fjerne 10.000 kroner på et plejehjem i Hjørring Kommune, så er det måske fru Hansens seng eller noget rengøring. Det er meget mere konkret i byrådet, og derfor bliver dilemmaerne voldsomt meget større, siger han. Liselotte vil bruge erfaring som førtidspensionist I Jammerbugt Kommune har Liselotte Jakobe Lundgaard sin sag for. Hun vil repræsentere Alternativet i byrådet, og hun mener, at hun har noget at byde ind med. - Jeg ved, at hvis der skal ændringer til, skal der andre ind end dem, der er i dag, siger hun. Hun er førtidspensionist på grund af en arbejdsskade, og mødet med beskæftigelsessystemet har fået hende til at gå ind i politik. - Jeg har opbygget en erfaring, som ikke skal gå til spilde. Jeg har sat mig ind i det her, siger hun. - Så stil dog op i politik! Alle kandidaterne er enige om, at kommunalbestyrelserne er et glimrende sted at være aktiv, hvis man er utilfreds med ting i sin kommune. - Man hører tit folk ytre sig om det ene og det andet. Så plejer jeg at sige ”Så stil dog op i politik!” siger Kim Christiansen, der stiller op for Dansk Folkeparti i Mariagerfjord Kommune. - Det er noget, der vedrører alle, og derfor burde alle give en hånd med på et tidspunkt i deres liv, siger Pernille Roth, der stiller op for Mariagerfjordlisten.

Opsummering:
De kæmper for vidt forskellige mærkesager, men én ting har de tilfælles. De drømmer om at sætte et personligt præg på deres kommune.